सोनिया गांधी को बताया बीमार, प्रियंका को फूलपुर से चुनाव लड़ाने की मांग

इलाहाबाद. चुनावी होर्डिंग में कांग्रेस अध्यक्ष सोनिया गांधी को बीमार बताना इलाहाबाद के पार्टी कार्यकर्ताओं को महंगा पड़ा है।यूपी कांग्रेस कमेटी ने इलाहाबाद के पार्टी पदाधिकारियों को कारण बताओ नोटिस जारी करने के साथ ही दो पदाधिकारियों को सस्पेंड कर दिया है। होर्डिंग लगवाने वाले इलाहाबाद कांग्रेस कमेटी के सचिव हसीब अहमद और एनएसयूआई के पूर्व जिलाध्यक्ष श्रीश चन्द्र दुबे को तत्काल प्रभाव से पार्टी की प्राथमिक सदस्यता से सस्पेंड कर दिया है।

वहीं, सचिव पद की जिम्मेदारी संभाल रहे हसीब अहमद को पद से भी हटा दिया गया है। इतना ही नहीं पार्टी कानूनी राय लेकर इन दोनों नेताओ के खिलाफ क्रिमिनल केस भी दर्ज कराएगी। इन दोनों नेताओ के पार्टी के किसी भी कार्यक्रम में शामिल होने पर पाबन्दी भी लगा दी गयी है।

यूपी कांग्रेस के अध्यक्ष निर्मल खत्री और अनुशासन समिति के मुखिया राम कृष्ण द्विवेदी के निर्देश पर इलाहाबाद शहर कांग्रेस कमेटी ने आज दोपहर इमरजेंसी मीटिंग बुलाकर पार्टी की फजीहत कराने वाली होर्डिंग पर चर्चा करते हुए यह कठोर फैसला लिया है। इलाहाबाद कमेटी को इस तरह की कड़ी कार्यवाई का निर्देश दिल्ली और लखनऊ के नेताओ ने दिया था। गौरतलब है कि इलाहाबाद कांग्रेस कमेटी ने पार्टी पर्यवेक्षक अनिल सिंह की मौजूदगी में सर्वसम्मति से प्रस्ताव पारित कर प्रियंका गांधी को इलाहाबाद की फूलपुर सीट से लोकसभा चुनाव लड़ाए जाने की मांग की थी। इसी मांग को आगे बढ़ाने के लिए पार्टी के दो नेताओ ने होर्डिंग्स लगवाकर प्रियंका से चुनाव लड़ने की मांग तो की लेकिन इस होर्डिंग में सोनिया गांधी की बड़ी सी तस्वीर लगाकर उन्हें बीमार बताया गया था।

आगे देखिए, कांग्रेसियों का नया पोस्टर और जानिए क्या हुआ...